REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/418-15

26. oktobar 2015. godine

B e o g r a d

Z A P I S N I K

 DESETE SEDNICE ODBORA ZA KOSOVO I METOHIJU

ODRŽANE 19. OKTOBRA 2015. GODINE

Sednica je počela u 13,10 časova.

 Sednici su prisustvovali članovi Odbora: Milovan Drecun, Dragan Todorović, Miljana Nikolić, Mirko Krlić, Nenad Mitrović, Zvonimir Stević, Siniša Maksimović i Đorđe Kosanić.

Sednici Odbora su prisustvovali zamenici odsutnih članova Odbora: Dragomir Karić (Jelena Mijatović član), Sonja Vlahović (Miodrag Linta član), Aleksandar Marković (prof. dr Ninoslav Girić član), Branka Karavidić (Goran Bogdanović član) i Mirko Čikiriz (Aleksandar Čotrić član).

Sednici Odbora nisu prisustvovali članovi Odbora: Momir Stojanović, Borislav Stefanović, Miroljub Stanković i Zlata Đerić niti njihovi zamenici.

Pored članova Odbora sednici je prisustvovao i narodni poslanik Vladimir Petković.

Sednici su prisustvovali: Dušan Kozarev, zamenik direktor Kancelarije za Kosovo i Metohiju, Miljan Ranđelović i Zoran Bojović, pomoćnici direktora Kancelarije za Kosovo i Metohiju i Vaso Gujić, šef kabineta direktora Kancelarije za Kosovo i Metohiju.

Sednici su prisustvovali: Srđan Mitrović, načelnik Kosovsko pomoravskog okruga, Vaso Jelić, načelnik Kosovsko mitrovičkog okruga, Vinka Radosavljević, načelnik Pećkog okruga, Jovica Budurić, načelnik Prizrenskog okruga, kao i Bratislav Nikolić, predsednik opštine Štrpce i Svetislav Ivanović, predsednik opštine Novo Brdo.

Sednici su prisustvovali i Denis Besedić (Dennis Besedic) zamenik šefa Kancelarije Ujedinjenih nacija u Beogradu i Maniša Doig (Maneesha Doing), politički savetnik u Kancelariji Ujedinjenih nacije u Beogradu.

 Na predlog predsednika Odbora, jednoglasno je (12 „za“) usvojen sledeći:

D n e v n i r e d

1. Razmatranje Izveštaja o radu Kancelarije za Kosovo i Metohiju za period januar - jun 2015. godine, koji je podnela Kancelarija za Kosovo i Metohiju (15 Broj 02-1966/15 od 31. jula 2015. godine);

2. Obrazovanje Radne grupe u skladu sa Zaključkom Odbora za Kosovo i Metohiju 15 Broj 06-2/170-15 od 23. aprila 2015. godine;

3. R a z n o.

Pre prelaska na rad po utvrđenom dnevnom redu, Odbor je većinom glasova (11 «za») i bez primedbi usvojio zapisnik Sedme sednice Odbora, održane 23. aprila 2015. godine.

Predsednik Odbora je podsetio prisutne na poštovanje prava vremena, da se govori na sednici Odbora, u skladu sa članom 75. Poslovnika Narodne skupštine.

Prva tačka dnevnog reda **- Razmatranje Izveštaja o radu Kancelarije za Kosovo i Metohiju za period januar - jun 2015. godine, koji je podnela Kancelarija za Kosovo i Metohiju (15 Broj 02-1966/15 od 31. jula 2015. godine)**

Uvodno izlaganje izneo je Miljan Ranđelović, pomoćnik direktora Kancelarije za Kosovo i Metohiju i tom prilikom je detaljno prezentovao poslove i aktivnosti, po oblastima, kojima se Kancelarija, u šestomesečnom izveštajnom periodu o radu, bavila.

 U diskusiji su učestvovali članovi Odbora Milovan Drecun i Zvonimir Stević, kao i Dušan Kozarev, zamenik direktora Kancelarije, Miljan Ranđelović i Zoran Bojović, pomoćnici direktora Kancelarije.

 Predsednik Odbora se zahvalio Kancelariji za Kosovo i Metohiju na podnetom Izveštaju i izneo mišljenje da tako podnet Izveštaj postaje jedan obrazac kako treba prezentovati izveštaje Odboru. Posebno se osvrnuo na deo Izveštaja koji se odnosi na ekonomsku podršku Srbima na Kosovu i Metohiji, smatrajući od presudne važnosti za njihov opstanak. Ukazao je da je potrebno da se izađe sa inicijativom, iza koje bi stajala Kancelarija, i da se u dogovoru sa ljudima koji se bave pojedinim privatnim poslom na Kosovu i Metohiji, naprave multietnički poslovni projekti za koje bi se zatražila podrška od međunarodne zajednice i drugih misija na Kosovu i Metohiji. Takođe je ukazao da zajednički poslovni projekti koji bi bili multietnički i na odgovarajući način promovisani, verovatno predstavljali suštinski korak napred, da se pokaže da je moguće organizovati jedan suživot i da je moguće sarađivati na prostorima Kosova i Metohije. Mišljenja je da je za pitanje imovine potrebno delovati timski, sa snažnom medijskom, političkom i diplomatskom kampanjom da se pokaže svima koliko je to pitanje značajno za opstanak Srba, jer preko pitanja imovine će se prelomiti i da li će Srba biti na Kosovu i Metohiji ili će otići ili će se dovršiti etničko čišćenje. S tim u vezi, izrazio je spremnost da se Odbor, na nekoj od narednih sednica, bavi tim veoma važnim pitanjem.

 Tokom diskusije Izveštaj je pohvaljen i pozitivno ocenjen, ali bilo je i reči o tome, da je podatak koji prikazuje da su interno raseljena lica, zainteresovana za povratak na Kosovo i Metohiju jako zabrinjavajuće mali, pa se shodno tome diskutovalo i o pitanju odgovornosti zbog takve situacije. Iznet je predlog da se procene kakve su finansijske mogućnosti u budžetu Republike Srbije za narednu godinu, pa da se shodno tome, eventualno napravi iskorak za ljude koji su radili u privredi i van privrede na prostoru Kosova i Metohije a čija primanja spadaju u grupu najnižih, kako bi im se primanja uvećala u narednom periodu. Takođe je izražena spremnost, da se u dogovoru sa Kancelarijom za Kosovo i Metohiju, organizuje, u narednom periodu, sednica Odbora na kojoj bi se raspravljalo o pitanju povratka proteranih sa prostora Kosova i Metohije.

 Na postavljena pitanja odgovore su dali Dušan Kozarev, zamenik direktora Kancelarije, Miljan Ranđelović i Zoran Bojović, pomoćnici direktora Kancelarije.

Nakon diskusije, na predlog predsednika, a na osnovu čl. 59. i 229. Poslovnika Narodne skupštine, Odbor za Kosovo i Metohiju podnosi

I Z V E Š T A J

Odbor za Kosovo i Metohiju je razmotrio Izveštaj o radu Kancelarije za Kosovo i Metohiju za period januar - jun 2015. godine, koji je podnela Kancelarija za Kosovo i Metohiju (15 Broj 02-1966/15 od 31. jula 2015. godine) i odlučio većinom glasova (11 za) da prihvati Izveštaj.

Predsednik je obavestio da će o prihvatanju Izveštaja Odbor izvestiti Narodnu skupštinu, radi informisanja.

Druga tačka dnevnog reda – **Obrazovanje Radne grupe u skladu sa Zaključkom Odbora za Kosovo i Metohiju 15 Broj 06-2/170-15 od 23. aprila 2015. godine**

Predsednik Odbora je podsetio Odbor da je, na Sedmoj sednici od 23. aprila 2015. godine, jednoglasno usvojio zaključak sa Pete sednice Odbora, od 5. novembra 2014. godine, a na kojoj su članovi Odbora informisani o rasvetljavanju i procesuiranju odgovornih za zločine počinjene na teritoriji Kosova i Metohije počev od 1998. godine, sa posebnim osvrtom na zločine nad pripadnicima srpskog naroda i snaga bezbednosti i ostalih nacionalnih zajednica na Kosovu i Metohiji i saradnji nadležnih organa Republike Srbije sa EULEKS-om na tom planu. Usvojeni zaključci su dostavljeni Vladi Republike Srbije i Tužilaštvu za ratne zločine, radi informisanja. Takođe je ukazao, da je u cilju staranja da se zaključak Odbora sprovodi na osnovu člana 70. stav 1. alineja šesta Poslovnika Narodne skupštine, uputio dopis Tužilaštvu za ratne zločine, Kancelariji za Kosovo i Metohiju, Ministarstvu unutrašnjih poslova (Direkcija policije, Uprava kriminalističke policije) i Komisiji za nestala lica, sa zahtevom da odrede svoje predstavnike koji bi uzeli učešće u sprovođenju zaključka da se obrazuje telo koje bi imalo određeni zadatak. S tim u vezi, informisao je Odbor, da su oni u svojim dopisima koji su dostavili Odboru, odredili svoje predstavnike, tako da je Tužilaštvo za ratne zločine odredilo Dragoljuba Stankovića, zamenika tužioca za ratne zločine, Ministarstvo unutrašnjih poslova Dejana Marinkovića, načelnika Službe za otkrivanje ratnih zločina, Komisija za nestala lica Veljka Odalovića, predsednika Komisije i Vesnu Bošković, savetnika u Komisiji i Kancelarija za Kosovo i Metohiju odredila je Igora Popovića, rukovodioca Grupe za pravosuđe, ljudska prava i imovinsko-pravna pitanja. Takođe, obavestio je da je članom 27. stav 8. Zakona o Narodnoj skupštini i članom 44. stav 6. Poslovnika Narodne skupštine propisano da predsednik odbora, za razmatranje pojedinih pitanja iz svog delokruga i pripremu predloga o tim pitanjima, može da obrazuje posebnu radnu grupu, a na osnovu člana 27. stav 14. Zakona o Narodnoj skupštini, u radu radnih tela po pozivu, mogu da učestvuju naučnici i stručnjaci dok je članom 59. Poslovnika Narodne skupštine propisan delokrug rada Odbora za Kosovo i Metohiju. Shodno tome a saglasno tački 1. Zaključka Odbora za Kosovo i Metohiju 15 broj 06-2/170-15 od 23. aprila 2015. godine i u vezi sa članom 70. stav 1. alineja šesta Poslovnika Narodne skupštine, predsednik je obavestio da je napisao Predlog odluke o obrazovanju Radne grupe, sa obrazloženjem sa kojim je Odbor imao prilike da se upozna. Naime, u Predlogu Odluke Radna grupa bi bila za prikupljanje činjenica i dokaza u rasvetljavanju zločina nad pripadnicima srpskog naroda i ostalih nacionalnih zajednica na Kosovu i Metohiji, imala bi predsedavajućeg i članove iz redova članova i zamenika članova Odbora pored već određenih predstavnika državnih organa. Shodno tome, predsednik je načelno predložio predsedavjućeg i članove iz Odbora a to su predsedavajući: Milovan Drecun, članovi: Momir Stojanović, Miljana Nikolić, Zvonimir Stević i Goran Bogdanović. Predstavio je zadatak radne grupe koji se ogleda u intezivnom prikupljanju činjenica i dokaza koji mogu da pomognu u rasvetljavanju zločina nad srbima i ostalim nacionalnim zajednicama. Prikupljene činjenice i dokaze Odbor za Kosovo i Metohiju će dostaviti preko nadležnog tela, odnosno Tužilaštva za ratne zločine, Specijalnom sudu za ratne zločine na Kosovu i Metohiji a stručnu pomoć bi pružili predstavnici državnih organa, organizacija i tela koji poseduju potrebna znanja iz određene oblasti.

Pošto nije bilo drugih predloga niti diskusije po pitanju obrazovanja Radne grupe, Odbor je jednoglasno (11 za) prihvatio Predlog odluke o obrazovanju Radne grupe, koji je podneo predsednik Odbora.

Predsednik je informisao da će Radna grupa početi sa radom danom donošenja Odluke, kao i da je dužna da zadatak izvrši u najkraćem roku, dok Odluka stupa na snagu danom donošenja.

Treća tačka dnevnog reda – **R a z n o**

I Predsednik je informisao Odbor o tome da su se Odboru, elektronskim putem, u vidu predstavke, obratili bivši radnici Ministarstva unutrašnjih poslova sa prostora Kosova i Metohije koji su u predstavci iskazali nezadovoljstvo i protest zbog svog trenutnog radno-pravnog statusa. Takođe su tražili da se zakaže sednica Odbora za Kosovo i Metohiju kako bi se njihov zahtev razmatrao, a elektronskim putem, su se obratili i Poslaničkim grupama u Narodnoj skupštini. S tim u vezi, a u cilju pokušaja da se reši njihov zahtev, predsednik Odbora je informisao Odbor da je obavio konsultacije sa predstavnicima Ministarstva unutrašnjih poslova odnosno sa ministrom i da je tom prilikom obavešten da je u Ministarstvu unutrašnjih poslova obrazovana Radna grupa koja se bavi zahtevima bivših radnika Ministarstva unutrašnjih poslova sa prostora Kosova i Metohije, kao i da je Kancelarija za Kosovo i Metohiju upoznata sa time.

II Takođe, predsednik je obavestio članove i zamenike članova Odbora da su im dostavljene dve beleške, radi upoznavanja i informisanja i to: jedna beleška sa sastanka članova Odbora za Kosovo i Metohiju i delegacije Odbora za međunarodne poslove Državne Dume Federalne skupštine Ruske federacije, od 16. juna 2015. godine, a druga beleška sa sastanka predsednika Odbora za Kosovo i Metohiju i Augustina Kondea, izvestioca Komiteta za politička pitanja i demokratiju Parlamentarne skupštine Saveta Evrope, od 25. avgusta 2015. godine.

III U diskusiji su učestvovali članovi i zamenici članova Odbora: Milovan Drecun, Aleksandar Marković, Mirko Krlić, Branka Karavidić, Dragomir Karić i Dragan Todorović.

Narodni poslanik Aleksandar Marković, zamenik člana je prilikom utvrđivanja predloženog dnevnog reda sednice Odbora, inicirao da se pod tačkom Razno diskutuje o izjavama koje je u sredstvima javnog informisanja izneo Vladimir Kostić, predsednik Srpske akademije nauka i umetnosti (SANU), po pitanju Kosova i Metohije. Tom prilikom je istakao da su izjave pojedinca odnosno predsednika Srpske akademije nauka i umetnosti po pitanju Kosova i Metohije neprimerene, neadekvatne i nedopustive i da je potrebno da Odbor reaguje i da izađe sa stavom. S tim u vezi, tokom diskusije članovi i zamenici članova Odbora, su se složili da Odbor izađe sa stavom povodom izjava predsednika Srpske akademije nauka i umetnosti ali su se osvrnuli i na način fukcionisanja Srpske akademije nauka i umetnosti, kao i na to da je potrebno da se sa Odbora pošalje poruka jedinstva a ne poruka osude zbog izjave pojedinca koju ne treba poistovetiti sa istaknutom naučnom institucijom kao što je Srpska akademija nauka i umetnosti.

Na predlog predsednika, Odbor je većinom glasova (11 za, jedan uzdržan) odlučio da zauzme stav povodom izjava koje je u sredstvima javnog informisanja izneo Vladimir Kostić, predsednika Srpske akademije nauka i umetnosti, po pitanju Kosova i Metohije.

Nakon diskusije, a na predlog predsednika, Odbor je većinom glasova (devet za, jedan uzdržan) zauzeo sledeći stav:

* Odbor ne prihvata izjavu Vladimira Kostića, predsednika Srpske akademije nauka i umetnosti (SANU) o Kosovu i Metohiji, jer smatra da se takvim iznošenjem ličnog stava, sa pozicije prvog čoveka institucije od posebnog značaja, slabi pozicija Republike Srbije u daljem procesu normalizacije odnosa Beograda i Privremenih institucija samouprave u Prištini, obeshrabljuje srpski narod da opstane na Kosovu i Metohiji, a ohrabruje albanska strana da veruje da je moguće da se Republika Srbija odrekne svog duhovnog izvorišta i prizna Kosovo i Metohiju kao državu.
* Odbor apeluje da se izjavama pojedinaca ili organizacija ne narušava državno jedinstvo i kapacitet Republike Srbije, kao i odbrana vitalnih, državnih i nacionalnih interesa na Kosovu i Metohiji.
* Odbor poziva Srpsku akademiju nauka i umetnosti (SANU) da se izjasni i zauzme stav povodom izjava njenog predsednika.

Predsednik Odbora je obavestio da će usvojeni stav odnosno saopštenje Odbora dostaviti Srpskoj akademiji nauka i umetnosti (SANU) i sredstvima javnog informisanja.

 Sednica je završena u 14,40 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

 SEKRETAR ODBORA PREDSEDNIK ODBORA

 Jelena Đorić mr Milovan Drecun